Ek glo in God die Vader, die Almagtige, die Skepper van die hemel en die aarde |
Teks: Johannes 14; Heidelbergse Kategismus Sondag 9.
Op ons geloofsreis het ons nou gekom by die eerste artikel van die apostoliese geloofsbelydenis. Hierin bely ons dat die ewige Vader van ons Here Jesus Christus wat die hemel en aarde met alles wat daarin is, uit niks geskep het en deur sy ewige raad en voorsienigheid nog onderhou en regeer, ter wille van sy Seun Christus ons God en Vader is. Op Hom vertrou ons so dat ons nie daaraan twyfel dat Hy ons, met alles wat vir liggaam en siel nodig is, sal versorg nie. Hy sal ook al die kwaad wat Hy in hierdie jammerdal oor ons beskik, tot ons beswil verander, omdat Hy dit as 'n almagtige God kan en ook as 'n getroue Vader wil doen.
Wanneer ons dus sê dat God die Vader almagtig en skepper is, dan is dit nie 'n blote erkenning van wat Hy gedoen het nie. Dit is 'n belydenis van persoonlike vertroue, van 'n verhouding met God. Ons is dikwels baie geïnteresseerd in die skepping en al ons behoeftes hier op aarde, maar ons ken nie die Skepper nie. Dit is die wortel van al ons probleme. "Ek is so lankal by julle, en het jy My nie geken nie…?" (Joh. 14:9). Om God te ken oortref egter enige ander doel wat ons dalk vir onsself mag stel in die lewe. Omdat God jou skepper is, kan dit tog nie anders as dat jy al jou sekuriteit, vryheid, rus, vrede en geluk in Hom moet vind nie.
Die geloof moet egter ook dieper binnedring, om sodra dit agtergekom het wie die Skepper van alles is, dadelik ook die gevolgtrekking te maak dat Hy die regeerder en onderhouer van dit alles is. En omdat jy besef dat Hy alle dinge bestier en ook die vertroue het dat Hy jou Bewaker en Beskermer is, daarom kan jy jouself volkome aan Hom toe toevertrou.
Ons hoor Sondag dat as jy dan God as Vader wil ken, as jy Hom nie net wil erken as die Skepper nie, maar werklik wil ken, in Hom wil glo en sy kind wil wees, dan moet jy kyk na die Here Jesus Christus. Want jy kan nie God as Vader ervaar op enige gunstige wyse nie, totdat Christus tussenbeide tree en jou met God versoen nie. Want juis hiervoor het Christus gekom. Slegs ter wille van Christus is God ons Vader, daar is nie 'n ander manier om Hom te ken nie.